钦定古今图书集成/明伦汇编/皇极典/第274卷 > 易经 > 《贲卦》
## 钦定古今图书集成/明伦汇编/皇极典/第274卷 > 易经 > 《贲卦》

《彖》曰：“贲，亨”，柔来而文刚，故“亨”；分刚上而文柔，故“小利
有攸往。”天文也，文明以止，人文也。

〈程传〉天下之事，无饰不行，故贲则能亨也。柔来而文刚，故“亨。”柔来文于刚，而成文明之象，文明所以为“贲”也。贲之道能致亨，实由饰而能亨也。分刚上而文柔，故“小利有攸往。”分干之中爻，往文于艮之上也。事由饰而加，饰，由饰而能行，故“小利有攸往。”夫往而能利者，以有本也。贲饰之道，非能增其实也，但加之文彩耳。事由文而显盛，故谓之“小利有攸往。”二卦之变，共成《贲》义，而《彖》分言上下各主一事者，盖离明足以致亨，文柔又能小进也，天文也；文明以止，人文也。言阴阳刚柔相文者，天之文也。止于文明者，人之文也。止，谓处于文明也。质必有文，自然之理；理必有对待，生生之本也。有上则有下，有此则有彼，有质则有文。一不独立，二则为文。非知道者，孰能识之。天文，天之理也；人文，人之道也。

观乎天文，以察时变。

〈程传〉《天文》，谓日月星辰之错列，寒暑阴阳之大变。观其运行，以察四时之迁改也。

“观乎人文”，以化成天下。

〈程传〉“人文”，人理之伦序。观人文以教化天下，天下成其礼俗，乃圣人用《贲》之道也。全临川吴氏曰：“此广《贲》义，以卦体言。交错者，初与二，三与四，五与上，皆以一刚一柔相间在天，日月之行，星辰之布，亦刚柔交错，故曰‘天文也。以卦德言，文明者，文采著明，止者，不逾分限，在人，五典之叙，五礼之秩，粲然有文，而各安所止，故’”曰“人文”也。

《象》曰：山下有火，贲。君子以明庶政，无敢折狱。

〈程传〉“山”者，草木百物之所聚生也。火在其下而上照，庶类皆被其光明，为贲饰之象也。君子观山下有火明照之象，以修明其庶政，成文明之治。

六五，贲于丘园，朿帛戋戋，吝，终吉。《象》曰：六五之吉，有
喜也。

〈本义〉六五，柔中为贲之主，敦本尚实，得贲之道，故有丘园之象。然阴性吝啬，故有“朿帛戋戋”之象。朿帛，薄物。“戋戋”，浅小之意。人而如此，虽可羞吝，然礼奢宁俭，故得“终吉。”

上九，白贲，无咎。

〈程传〉上九，贲之极也。贲饰之极则失于华伪，唯能质白其贲，则无过失之咎。白，素也，尚质素则不失其本真，所谓尚质素者，非无饰也，不使华没实耳。

《象》曰：“白贲无咎”，上得志也。

〈大全〉或问：何谓“得志？”朱子曰：“居卦之上，在事之外不

假文饰而“有然” 之文，便是优游自得也。